Illum l-Unjoni Ewropea ħabbret li se tikkontribwixxi ammont addizzjonali ta' EUR 100 miljun f'finanzjar b'għotjiet biex tappoġġa lill-Faċilità COVAX u tiggarantixxi l-aċċess għall-vaċċin futur tal-COVID-19 f'pajjiżi bi dħul baxx u medju. Il-fondi se jikkumplimentaw l-ammont ta' EUR 400 miljun f'garanziji li diġà ġie impenjat mill-UE lil COVAX, li jfisser li l-Unjoni hija waħda mid-donaturi ewlenin. B'din il-kontribuzzjoni ġdida l-UE qiegħda tkompli żżid l-investiment b'appoġġ għall-irkupru globali. Fil-Forum tal-Paċi ta' Pariġi, li qiegħed isir virtwalment u fejn il-mexxejja tad-dinja u organizzazzjonijiet internazzjonali qegħdin jiddiskutu r-rispons u l-irkupru globali mill-pandemija, il-President tal-Kummissjoni Ewropea, Ursula von der Leyen, qalet: “Issa li ninsabu maqbudin fil-pandemija diżastruża tal-COVID-19, huwa ċar li l-irkupru globali jiddependi biss fuq id-disponibbiltà ta' vaċċini sikuri u effettivi għal kull min ikollu bżonn. Għal din ir-raġuni l-UE qiegħda żżid l-appoġġ tagħha lill-Faċilità COVAX u jien kburija li t-Tim Ewropa huwa kontributur ewlieni għall-COVAX. Flimkien nistgħu nwettqu l-irkupru globali.” Jutta Urpilainen, il-Kummissarju għas-Sħubijiet Internazzjonali, qalet: “L-UE qiegħda turi l l-impenji li ħadna biex ħadd ma jibqa' lura u biex il-vaċċin tal-COVID-19 isir ben pubbliku dinji huma serji. B'dan l-ammont addizzjonali ta' EUR 100 miljun f'finanzjar b'għotjiet, l-UE qiegħda tlaqqa' l-forzi tagħha ma' dawk ta' sħab internazzjonali, fi spirtu ta' solidarjetà u multilateraliżmu, u se tgħin biex jiġu żgurati opzjonijiet ta' xiri ta' vaċċini futuri tal-COVID-19 għal dawk li jeħtiġuhom l-aktar fl-Afrika, u fil-pajjiżi tal-Karibew u tal-Paċifiku.” Stella Kyriakides, il-Kummissarju għas-Saħħa u s-Sikurezza Alimentari, stqarret: “Fost it-tagħlimiet li ħadna din is-sena, l-aktar waħda ċara hija dik li s-solidarjetà tagħmilna b'saħħitna. COVAX hija eżempju ta' dan. B'din il-kontribuzzjoni addizzjonali qrobna aktar lejn l-objettiv li jiġi ffinanzjat ix-xiri ta' 2 biljun vaċċin għall-aktar popolazzjonijiet vulnerabbli fi 92 pajjiż bi dħul baxx u medju. Iżda s-sena d-dieħla se jkun hemm bżonn aktar sostenn favur il-produzzjoni u d-distribuzzjoni ta' vaċċin sikur u effikaċi madwar id-dinja hekk kif isir disponibbli. M'aħniex se nnaqqsu dawn l-isforzi.” L-allokazzjoni proposta ta' EUR 100 miljun mir-riżerva ġenerali tal-Ħdax il-Fond Ewropew għall-Iżvilupp (FEŻ) se tadotta s-sura ta' kontribuzzjoni ta' għotja lil Gavi, l-Alleanza għall-Vaċċini, bħala l-amministratur tal-Faċilità COVAX, il-faċililtà dinjija għall-aċċess universali u ġust għall-vaċċini tal-COVID-19. Sal-lum għadd ta' 184 pajjiż jipparteċipaw fil-Faċilità COVAX, 92 minnhom huma ekonomiji bi dħul baxx u medju li huma eliġibbli għal aċċess għal vaċċini tal-COVID-19 permezz tal-impenn antiċipat tas-suq tal-Gavi COVAX (AMC). Permezz ta' din l-għotja l-Kummissjoni u s-sħab tagħha se jiżguraw opzjonijiet ta' xiri għall-vaċċini futuri tal-COVID-19 għall-parteċipanti kollha fil-Faċilità, fosthom fil-pajjiżi tal-Afrika, tal-Karibew u tal-Paċifiku (AKP). L-għotja ta' appoġġ se tikkumplimenta b'mod strateġiku l-EUR 400 miljun f'garanziji bankarji li l-UE se tagħmel disponibbli lil Gavi permezz tal-Bank Ewropew tal-Investiment (BEI) fil-qafas tal-Fond Ewropew għall-Iżvilupp Sostenibbli (EFSD), biex b'hekk il-kontribuzzjoni totali tal-UE għall-COVAX titla' għal EUR 500 miljun.* Diversi Stati Membri tal-UE qed jikkontribwixxu għall-COVAX u għall-objettivi sottostanti tagħha wkoll, li jenfasizza eżempju ieħor tal-qawwa tat-Tim Ewropa, li qiegħed jimmobilizza aktar minn EUR 870 miljun għal COVAX, fosthom EUR 100 miljun f'għotja tal-UE u EUR 400 miljun f'garanziji. Din iċ-ċifra tinkludi wkoll kontribuzzjonijiet ġodda li tħabbru llum minn Franza (EUR 100 miljun), Spanja (EUR 50 miljun) u l-Finlandja (EUR 2 miljuni). Il-vaċċini se jiġu akkwistati u kkonsenjati lill-pajjiżi mid-Diviżjoni tal-Provvista tal-UNICEF u mill-Fond Rotanti għall-Aċċess għall-Vaċċini tal-PAHO. Kuntest COVAX huwa l-pilastru tal-vaċċini tal-Aċċelleratur tal-Aċċess għall-Għodod kontra l-Covid-19 (ACT), kollaborazzjoni globali biex jiġu aċċellerati l-iżvilupp, il-produzzjoni u l-aċċess ekwu għat-testijiet, it-trattamenti u l-vaċċini kontra l-COVID-19. Il-Faċilità COVAX għandha l-għan li tixtri 2 biljun doża sa tmiem l-2021. Dan se jgħin fl-iżvilupp ta' portafoll diversifikat ta' vaċċini, innegozjat ma' fornituri differenti, u li jkopri teknoloġiji xjentifiċi, żminijiet ta' konsenja u prezzijiet differenti. Il-Faċilità COVAX hija mekkaniżmu ta' kondiviżjoni tar-riskju: tnaqqas ir-riskju għall-manifatturi li jinvestu mingħajr ma jkunu ċerti dwar id-domanda futura, u tnaqqas ir-riskju li l-pajjiżi jonqsu milli jiżguraw aċċess għal vaċċin vijabbli. Il-Kummissjoni Ewropea hi impenjata li tiżgura li kull persuna li teħtieġ vaċċin, jingħatalha, tkun fejn tkun fid-dinja, anki jekk ma tkunx f'pajjiżha, u li tippromwovi s-saħħa madwar id-dinja. Huwa għalhekk li mill-4 ta' Mejju 2020 il-Kummissjoni ġabret madwar EUR 16-il biljun permezz tar-Rispons Globali għall-Coronavirus, l-azzjoni globali għall-aċċess universali għal testijiet, trattamenti u vaċċini kontra l-coronavirus u għall-irkupru globali. Il-kontribut ta' Tim Ewropa huwa kif ġej: l-Istati Membri tal-UE (EUR 3.1 biljuni), il-Kummissjoni Ewropea (aktar minn EUR 1.4 biljun) u l-BEI (kważi EUR 2 biljuni imwiegħda f'Mejju u EUR 4.9 biljuni imwiegħda f'Ġunju). Il-parteċipazzjoni tal-UE fil-COVAX se tkun qed isseħħ fl-istess ħin li l-UE qed tinnegoza ma' kumpaniji tal-vaċċini - negozjati tnedew skont l-Istrateġija tal-UE dwar il-Vaċċini. L-isforzi tal-UE biex tiżviluppa u tipproduċi vaċċin effettiv se jkunu ta' benefiċċju għal kulħadd fil-komunità globali. L-investiment tal-UE biex titkattar il-kapaċità tal-manifattura se jkun ta' servizz għall-pajjiżi kollha fil-bżonn. Permezz tal-Ftehimiet ta' Xiri Antiċipat tagħha, hija tirrikjedi li l-manifatturi jiddedikaw il-kapaċità tal-produzzjoni tagħhom biex ifornu lill-pajjiżi kollha u tappella għall-fluss liberu ta' vaċċini u materjali mingħajr ebda restrizzjoni fuq l-esportazzjoni. Pereżempju, il-kumpanija farmaċewtika Sanofi-GSK, li l-Kummissjoni kkonkludiet Ftehimiet ta' Xiri Antiċipat magħha f'Settembru, se tħabrek biex tipprovdi porzjon sinifikanti tal-provvista tal-vaċċin permezz tal-faċilità COVAX. Mexxejja dinjija u organizzazzjonijiet internazzjonali qegħdin jipparteċipaw fit-tielet edizzjoni virtwali tal-Forum għall-Paċi ta' Pariġi, li nbdiet mill-President Franċiż Emmanuel Macron biex jingħata nifs ġdid lill-governanza kollettiva, lill-kooperazzjoni internazzjonali u lill-multilateraliżmu fi żmien fejn l-isfidi qegħdin jiżdiedu u fejn in-normi u l-istituzzjonijiet internazzjonali qegħdin jiffaċċjaw sfidi. Id-diskussjonijiet ta' din is-sena, fl-isfond tat-tema ġenerali “Bouncing back to a better planet” (“Nirkupraw pjaneta aħjar”), se jiffokaw fuq it-titjib tal-governanza globali tas-saħħa u fuq il-promozzjoni tal-finanzjament ekoloġiku. Għal Aktar Informazzjoni Rispons globali tal-UE għall-coronavirus *Updated on 16/11/2020 at 10:20